هېواد ته د راستنېدونکو کډوالو دپاره دې جامع پلان برابر شي، اشرف غني
د افغانستان صدر اشرف غني په مشرۍ صدارتي ماڼۍ ارګ کې د کډوالو دپاره جوړ عالي کمېسون يوه غونډه شوې چې پکې هېواد ته بيرته د راستنېدونکو کډوالو په اړوند تفصيلي خبرې اترې شوي دي.
کراچۍ — د ارګ څخه جاري شوي بيان ترمخه " صدر غني د افغان کډوالو او راستنېدونکو د ستونزو د حل په موخه د جامع او عملي پلان پر جوړولو، مستحقو کورنیو ته د ځمکې د وېش ، د ځمکې د بانک پر جوړولو او د نورو اسانتیاو پر برابرولو ټینګار وکړ". نوموړي صدر" راستنېدونکو مستحقو کورنیو ته د ځمکې د وېش په اړه عدلیې وزارت ته لارښوونه وکړه، چې په دې اړه مقرره چمتو او د ضرورت پر مهال پر قانوني فرمان هم غور وکړي. دغه راز یې د ځمکو خپلواکې ادارې ته لارښوونه وکړه، ټول دولتي او نادولتي املاک دې د ځمکو بانک کې ثبت او د وېش لپاره واضح معیارونه رامنځته شي". صدر غني ټينګار کړی "چې راستنېدونکوکډوالو ته دې د سرپناه ترڅنګ د زده کړې او لومړنیو اړتیاو اسانتیاوې هم برابرې شي د کډوالو ستونزو ته رسیدګي د یوې کمېټۍ یا وزارت کار نه دی، د دې لپاره دې ټولې اړونده ادارې په همغږۍ او همکارۍ کار وکړي". د غونډې په سر کې د کډوالو د راستنېدونکو د چارو وزير سيد حسېن عالمي بلخي او نورو اړونده چارواکو احوال تېر کړی چې د راستنېدونکو کډوالو دپاره کوم ډول برابرتياوې نيول شوي او کومې ننګونې موجودې دي. د صدر غني په مشرۍ د افغان کډوالو د بيرته ستنېدو او برابرتيا نيولو دپاره دا غونډه په داسې حال کې شوې چې پاکستان کې د ۱۴ لاکه رجسټرډ کډوالو په قانوني توګه پاتې کېدو نېټه په دوه ورځو کې سرته رسي پاکستان وايي يو ملين غېر رجسټر کډوال هم دلته مېشت دي. د پاکستان حکومت په خپل هېواد کې افغان کډوالو ته د جنورۍ د ۳۱م نېټې پورې د پاتې کېدو وخت ورکړی دی. د پاکستان دولت د افغان کډوالو د راتلونکې دپاره کومه تګلاره لا نه ده وړاندې کړې خو پاکستان کې د کډوالو دپاره د ملګرو ملتونو د ادارې يو اېن اېچ سي ار چارواکي وايي دوي د پاکستان د سېفران وزات سره په تماس کې دي او خپل وړانديزونه يې ورته هم کړي دي چې د کډوالو سره باعزته مامله وشي. نزدې دوه اوونۍ وړاندې پاکستان کې د افغانستان سفير حضرت عمر زاخېلوال ويلي ؤ د افغان کډوالو خپل هېواد ته په ستنېدو کې د دوي او هېواد خېر ويني ځکه دوي ته يې د بيرته ستنېدو مشوره ورکړې وه. هغه د کډوالو په اړوند خپلو دولتي ادارو ته د برابرتيا کولو هم ويلي ؤ. بل لور ته افغان چارواکي وايي نه يواځې په پاکستان بلکې په ايران کې هم د افغان کډوالو سره سياسي چلند کيږي او دوي پرې د افسوس څرګندونه کوي. د يواېن اېچ سي ار چارواکي وايي دوي هم د نړيوالې ټولنې څخه تمه لري چې د افغان کډوالو خپل هېواد ته په ستنېدو کې د دوي مرستې وکړي. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.